-	Vi har snakket om det flere gange. Men der var ikke nogen af os, der tænkte, at det burde komme til afstemning. Ordene kommer fra Niels Peter Christoffersen (S), der er næstformand i Teknik- og Miljøudvalget i Mariagerfjord Kommune. Han har siddet med omkring bordet, når beslutningen om at bygge det kommende højhus på Klochhus-grunden er blevet truffet. Og det sammen med udvalgsformand Jørgen Hammer Sørensen (DF), selvom hans rolle flere gange uformelt har været oppe og vende. For der sås netop nu tvivl om, om Jørgen Hammer Sørensen kan være inhabil. Tre af hans familiemedlemmer ejer nemlig ejendomme meget tæt på Klochhus-grunden. Men det er ikke noget, de resterende medlemmer af udvalget har handlet politisk på. -	Vi har ikke haft en fornemmelse af, at der har været inhabilitet, så derfor har vi valgt at sige, at det ignorerer vi, siger Niels Peter Christoffersen og slår fast, at spørgsmålet om inhabilitet derfor ikke har været på den politiske dagsorden. Imod forvaltningsloven Det er en borgergruppe imod højhusplanerne, der vil have undersøgt kommunens håndtering af sagen. For i henhold til forvaltningsloven, så gælder inhabilitetssager også for den enkelte, hvis nære familiemedlemmer kan have en interesse i en given sag. Interessen kan både være af positiv og negativ karakter. I forhold til højhussagen kan det for eksempel være i forhold til skygge, sol eller økonomi. Næstformanden har ikke set sagen sådan. -	Vi kan jo ikke agere som politikere, hvis sådan noget her skal vurderes hver gang, siger Niels Peter Christoffersen, der dog ikke var klar over, at loven også gælder for nære familiemedlemmer. Sagen om Jørgen Hammer Sørensens mulige inhabilitet er også blevet forelagt Sten Bønsing, der er professor i forvaltningsret på Aalborg Universitet. Han forklarer, at ens nære familierelationer er en væsentlig faktor i forhold til inhabilitetssager. Ifølge ham burde Teknik- og Miljøudvalget have lavet en politisk vurdering af udvalgsformandens rolle, når der sås tvivl. Men ifølge næstformand, Niels Peter Christoffersen, så er der ifølge hans personlige holdning ikke grund til tvivl. Men han vælger alligevel at handle på sagen. - Jeg tør love her, at vi selvfølgelig vurderer det officielt, når vi skal realitetsbehandle. Vi skal have manet tvivlen til jorden. Nu får vi lavet en vurdering og afstemning om formandens inhabilitet eller mangel på samme, siger han. Bliver Jørgen Hammer Sørensen erklæret inhabil, så kan hele sagen om højhuset risikere at gå om.

Opsummering:
Næstformanden i Teknik- og Miljøudvalget i Mariagerfjord Kommune har aldrig sået tvivl om udvalgsformandens habilitet i forhold til højhuset på Klochhus-grunden. Der har derfor ikke været behov for en vurdering, mener han.